ગુજરાત વિધાનસભાની ચૂંટણીની તારીખો હાલ જાહેર નથી થઇ. પણ ટૂંક સમયમાં જ ગુજરાત વિધાનસભાની ચૂંટણીની તારીખો જાહેર થઇ જશે. ભાજપ અહીં 20 વર્ષથી સત્તામાં છે. પણ આ વખતે ભાજપની જીત ખુબ જ મુશ્કેલ છે. આ વાત ભાજપ પણ સારી રીતે જાણે છે માટે જ તો તેણે તેના દેશભરના મુખ્યમંત્રીઓ અને કેબિનેટ મંત્રીઓને ગુજરાત દોડતા કરી લીધા છે. ભાજપ આ વખતે ખાલી વિકાસની વાતો જીતી નહીં શકે. લોકો નહેરો- રસ્તાઓનો વિકાસ જોઇને કંટાળી ગયા છે. જે મોદીનું ભાષણ શરૂ થતા લોકો મોદી-મોદીના નારા લગાવતા, તે મોદીના નારા હવે ગુજરાતમાં સંભળાતા ઓછા થઇ ગયા છે. ચૂંટણી પછી મોદીની પહેલી સ્પીચ અને હાલની પીએમ મોદીની સ્પીચ અને લોકોનો આવકાર ટૂંકમાં એજ કહે છે કે ત્રણ જ વર્ષમાં ધણું બદલાઇ ગયું. વળી જે વિકાસનું ગીત ગાઇને મોદીએ ગુજરાતમાં જાતિવાદી આંખ આડે કાન કર્યા હતા તે જ જાતિવાદ હવે તેમના પગની બેડી બની ગયો છે. છે. અને તેમાં કંઇ બાકી રહ્યું હોય તે નોટબંધી અને જીએસટીએ પૂરું કર્યું છે. જો કે આ તમામ પાસાઓ હોવા છતાં ભાજપનું જીતવું ખાલી મુશ્કેલ બન્યું છે, અશક્ય નહીં. હજી પણ સંભાવનાઓ રહેલી છે કે ભાજપ આ વખતની ચૂંટણી પણ જીતી જાય.